OBH 4337/1997.
Az állampolgári jogok országgyűlési biztosának jelentése
Előadó: Dr. Zsiga Jánosné
Az eljárás megindítása

Szabó Rudolfné dr. országgyűlési képviselő által eredetileg a nemzeti és etnikai kisebbségi jogok országgyűlési biztosához intézett - majd hatáskör hiányában az állampolgári jogok országgyűlési biztosához továbbított - beadványban az 1996. áprilisában egyik szolnoki boltban intézkedő rendőröknek Sz.O. és édesanyja P.Ny.L. sérelmére megvalósított durva magatartását, továbbá azt sérelmezte, hogy az utóbbi két személynek a bántalmazásuk miatt előterjeszteni kívánt feljelentésükkel kapcsolatban az illetékes Ügyészségi Nyomozó Hivatalnál azt a tájékoztatást adták, hogy reménytelen az esetük, mert a rendőrök állításait fogják valósnak elfogadni.

Mivel az adott esetben felmerült az Alkotmány 2. § (1) bekezdésében deklarált jogállamiság lényegi elemét képező jogbiztonság követelménye megsértésével összefüggésben az Alkotmány 54. § (1) bekezdésében biztosított emberi méltósághoz való jog megsértésének gyanúja, vizsgálatot rendeltem el. Ennek keretében az 1993. évi LIX. törvény 18. §-a (3) bekezdésében biztosított jogkörömben felkértem a Legfőbb Ügyészt a szükséges eljárás lefolytattatására.

A tényállás és a vizsgálat megállapításai

P.Ny.L. és leánya Sz.O. szajoli lakosokat 1996. április 22-én a Szolnok, Baross u. 6. szám alatti élelmiszerbolt dolgozói lopáson tettenérték. Az ittas állapotban lévő személyek az igazolványuk átadását megtagadták, a bolti dolgozókat bántalmazták. Ezért velük szemben rendőri intézkedésre került sor. P.Ny.L. és Sz.O. a kiérkező rendőröket is megtámadták, J. F. és M. K. r. főtörzsőrmestereket megütötték, illetve megrúgták. A rendőrök a támadás elhárítása érdekében testi kényszert és bilincselést alkalmaztak, majd mindkettejüket a Szolnoki Rendőrkapitányságra előállították.

A Jász-Nagykun-Szolnok Megyei Ügyészségi Nyomozó Hivatalnak a rendőröket ért bántalmazás miatt tett feljelentés alapján lefolytatott nyomozása eredményeként a Szolnoki Városi Ügyészség P.Ny.L. és Sz.O.-val szemben hivatalos személy elleni erőszak bűntette miatt emelt vádat a Szolnoki Városi Bíróságnál.

Az utóbb említett bíróság az 1997. december hó 5. napján kelt B.1167/1996. számú ítéletével P.Ny.L. és Sz.O. bűnösségét a vádirati tényállással és minősítéssel egyezően megállapítva,  nevezetteket egyaránt három-három hónap - végrehajtásában egy évi próbaidőre felfüggesztett - börtönbüntetésre ítélte.
P.Ny.L. az ítéletet nyomban, míg Sz.O. a fellebbezésre nyitvaálló határidő eltelte után tudomásul vette.

Az eljárás adatai szerint az ügyben eljáró Jász-Nagykun-Szolnok Megyei Ügyészségi Nyomozó Hivatal dolgozói közül senki sem tett olyan kijelentést, amely szerint P.Ny.L.-nek és Sz.O.-nak az esete teljesen reménytelen, mivel a rendőrök állításait fogják valósnak elfogadni.

A fentebb kifejtettek alapul vétele mellett a panaszban sérelmezett alkotmányos visszásság megállapítására nincsen indok. A rendelkezésre álló adatokból kitűnően a panaszosok egyike sem tett feljelentést az állításuk szerint velük szemben jogszerűtlenül intézkedő rendőrök ellen.

Mindemellett a szóban forgó esetben tanúsított - hivatalos személy elleni erőszak bűntette törvényi tényállási elemeit megvalósító - magatartásuk miatt időközben a bíróság mindkettejüket elítélte és ezen határozatot illetően egyik panaszos sem élt a törvényben biztosított jogorvoslati lehetőségével. 

Az állampolgári jogok országgyűlési biztosáról szóló 1993. évi LIX. törvény 29. §-ában foglaltak szerint az országgyűlési biztos hatásköre nem terjedhet ki bírósági ügyek vizsgálatára sem azok folyamatában, sem a szóban lévő határozatok jogerejének beálltát követően.

Ezen hatáskör hiányától eltekintve egyébként sem állapítható meg az adott ügy bírósági szakaszát megelőző eljárásának körülményei alapján olyan alkotmányos visszásság, amely - az első fokú elmarasztaló határozatot tudomásul vevő, az intézkedő rendőrökkel szemben esetleges feljelentési jogukkal nem élő - panaszosok vonatkozásában az országgyűlési biztos részéről a fentebb idézett törvény 20. § (1) bekezdésében írt intézkedés megtételét indokolná.

Budapest, 1998. március "       "

Gönczöl Katalin